**J e g y z ő k ö n y v**

Készült Bácsalmás Város Önkormányzata Képviselő-testületének 2018. január 9-én, 14.00 órai kezdettel, Bácsalmáson, a Városháza I. emeleti polgármesteri tárgyalójában megtartott rendkívüli ülésén.

**Jelen vannak**:

Németh Balázs polgármester, Tóth Árpád alpolgármester, dr. Bakó Mária Lujza, Csémy László, Légrádi Mária, Márai András, Nagy Gábor és Schaffer Tünde képviselők (8 fő);

Patocskai Ibolya jegyző és Szakola Zoltán hatósági ügyintéző (2 fő);

**Jegyzőkönyvvezető**: Zobokiné Bite Gyöngyi testületi ügyintéző;

**Az ülésről távolmaradt**: Turcsányi Csaba képviselő (1 fő).

**Németh Balázs** polgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 8 fő jelen van (89 %). Jegyzőkönyv-hitelesítőknek Schaffer Tünde és Márai András képviselőket javasolja kijelölni, majd a javaslatát szavazásra bocsátja.

A képviselő-testület egyhangúlag (8 igen szavazattal) az alábbi határozatot hozza:

**1/2018. (I. 9.) Bácsalmás v. öh.**

**Jegyzőkönyv-hitelesítők**

**kijelölése Határozat**

Bácsalmás Város Önkormányzatának Képviselő-testülete Schaffer Tünde és Márai András képviselőket jelöli ki jegyzőkönyv-hitelesítőknek.

**Németh Balázs** polgármester a napirendről javasolja levenni a 2. és 3. sz. napirendi pontot azzal, hogy az előterjesztéseket a következő rendkívüli ülésén fogja megtárgyalni a képviselő-testület. A napirendet javasolja kiegészíteni a 4. és 5. sz. előterjesztéssel.

**Nagy Gábor** képviselő az egyebekben lakossági észrevételt közvetítene a temetői urnafal környezetének állapotával kapcsolatosan.

**Márai András** képviselő a régi speciális iskola ingatlanának állapotát vetné fel az egyebekben.

**Schaffer Tünde** képviselő az egyebekben kérdést tenne fel a gr. Teleki utcai társasház előtti terület füvesítéséről.

**Németh Balázs** polgármester a napirend elfogadását – a javaslatainak a figyelembevételével – szavazásra bocsátja.

A képviselő-testület egyhangúlag (8 igen szavazattal) az alábbi határozatot hozza:

**2/2018. (I. 9.) Bácsalmás v. öh.**

**Napirend megállapítása Határozat**

I. Bácsalmás Város Önkormányzatának Képviselő-testülete a 2018. január 9-i rendkívüli ülésén a következő napirendi pontokat tárgyalja meg:

1. TOP-1.1.1-15-BK1-2016-00008 kódszámú, „Iparterület kialakítása Bácsalmáson” elnevezésű projekt keretében 22 kV-os légvezeték kiváltásához szükséges tervek elkészítésére árajánlatadó vállalkozások kijelölése *(1. sz. előterjesztés)*
2. Tervezési szerződés módosítása – TOP-1.1.1-16 „Ipari parkok, iparterületek fejlesztése” *(4. sz. előterjesztés)*
3. Bácsalmási Közös Önkormányzati Hivatal gépjárművásárlása *(5. sz. előterjesztés)*
4. Egyebek

*Zárt ülésen:*

1. Mészáros István eladó és Vida Sándor vevő adásvételi szerződése ügyében benyújtott kifogás elbírálása *(Z/1. sz. előterjesztés)*

II. Jelen határozat normatív határozat.

A határozatról értesül:

- kivonattal: 1. Németh Balázs polgármester

 2. Patocskai Ibolya jegyző, általa az osztályvezetők

**1. napirendi pont**

**TOP-1.1.1-15-BK1-2016-00008 kódszámú, „Iparterület kialakítása Bácsalmáson” elnevezésű projekt keretében 22 kV-os légvezeték kiváltásához szükséges tervek elkészítésére árajánlatadó vállalkozások kijelölése**

*(Az 1. sz. előterjesztés a jegyzőkönyv melléklete.)*

**Németh Balázs** polgármester ismerteti az előterjesztés lényegét, majd – kérdés, észrevétel nem lévén – az előterjesztés határozati javaslatának az elfogadását szavazásra bocsátja.

A képviselő-testület egyhangúlag (8 igen szavazattal) az alábbi határozatot hozza:

**3/2018. (I. 9.) Bácsalmás v. öh.**

**TOP-1.1.1-15-BK1-2016-00008 kódszámú,**

**„Iparterület kialakítása Bácsalmáson”**

**elnevezésű projekt keretében**

**22 kV-os légvezeték kiváltásához**

**szükséges tervek elkészítésére**

**árajánlatadó vállalkozások kijelölése Határozat**

1. Bácsalmás Város Önkormányzatának Képviselő-testülete (a továbbiakban: Képviselő-testület) a TOP-1.1.1-15-BK1-2016-00008 kódszámú, „Iparterület kialakítása Bácsalmáson” elnevezésű pályázati projekt keretében a 22 kV-os légvezeték kiváltásához szükséges tervezői feladatok ellátására árajánlatot kér be az alábbi szervezetektől:

a) Dankó-Vill Kft. – 6794 Üllés, Rózsa dűlő 18.

b) Lintner és Társa Villszer Kft. – 6400 Kiskunhalas, Gerle u. 5.

c) Soblask Ipari Kereskedelmi és Szolgáltató Bt. – 6430 Bácsalmás, gr. Teleki u. 20.

2. A Képviselő-testület a beérkezett árajánlatok alapján későbbi ülésen dönt a tervezési feladatokat ellátó szervezet kiválasztásáról, a megkötendő tervezői szolgáltatói szerződésről.

Határidő: 1. pont: azonnal

 2. pont: az árajánlatok beérkezését követő képviselő-testületi ülés

Felelős: Németh Balázs polgármester

Operatív felelős: Száhl Imre pályázati koordinátor

A határozatról értesül:

- kivonattal: 1. Németh Balázs polgármester

 2. Patocskai Ibolya jegyző

 3. Horváth István gazdasági osztályvezető

 4. Száhl Imre pályázati koordinátor

 5. Kerényi Tamás beruházási ügyintéző

**2. napirendi pont**

**Tervezési szerződés módosítása – TOP-1.1.1-16 „Ipari parkok, iparterületek fejlesztése”**

*(A 4. sz. előterjesztés a jegyzőkönyv melléklete.)*

**Németh Balázs** polgármester ismerteti az előterjesztés lényegét, majd – kérdés, észrevétel nem lévén – az előterjesztés határozati javaslatának az elfogadását szavazásra bocsátja.

A képviselő-testület egyhangúlag (8 igen szavazattal) az alábbi határozatot hozza:

**4/2018. (I. 9.) Bácsalmás v. öh.**

**Tervezési szerződés módosítása**

**– TOP-1.1.1-16 „Ipari parkok,**

**iparterületek fejlesztése”**

**(ipari csarnok) Határozat**

1. Bácsalmás Város Önkormányzatának képviselő-testülete (a továbbiakban: Képviselő-testület) a Bácsalmás Város Önkormányzata és a Klingler Mérnöki Iroda Bt. között a 215/2017. (VII. 25.) Bácsalmás v. öh. határozat alapján megkötött tervezési szerződés módosítását az előterjesztéshez csatolt tervezet és a jelen határozat melléklete szerint, változatlan formában elfogadja és jóváhagyja.

2. A Képviselő-testület felhatalmazza Németh Balázs polgármestert a tervezési szerződés módosításának aláírására és az annak megkötéséhez szükséges intézkedések teljes jogkörrel történő végrehajtására.

Határidő: haladéktalanul

Felelős: Németh Balázs polgármester

Operatív felelős: Száhl Imre pályázati koordinátor

A határozatról értesül:

- kivonattal: 1. Németh Balázs polgármester

 2. Patocskai Ibolya jegyző

 3. Horváth István Attila PBÜ osztályvezető

 4. Száhl Imre pályázati koordinátor

 5. Kerényi Tamás beruházási ügyintéző

 6. dr. Párczen Zoltán igazgatási és jogi ügyintéző

*Melléklet a 4/2018. (I. 9.) Bácsalmás v. öh. jelölésű határozathoz*

1. számú módosítás

TERVEZÉSI SZERZŐDÉS MÓDOSÍTÁS

,amely létrejött egyrészről

Bácsalmás Város Önkormányzata (székhely: 6430 Bácsalmás, Gróf Teleki József utca 4.-8.; törzsszám: 724320, adószám: 15724320-2-03, statisztikai számjel: 15724320-2-03; teljesítésre nyitva álló bankszámlaszám: 51000015-10009990-00000000; képviseletében Németh Balázs polgármester), mint megrendelő (továbbiakban Megrendelő),

másrészről

a Klingler Mérnöki Iroda Bt. (székhely: 6430 Bácsalmás, Mausz R. u. 6., cégjegyzékszám: 03-06-113860; adószám: 22220543-2-03, képviseli Kerényi Ernő ügyvezető) mint tervező (továbbiakban Tervező), együttesen Szerződő Felek között az alábbi feltételekkel:

Szerződő Felek megállapodnak abban, hogy a közöttük 2017. július 26. napján kelt TOP-1.1.1-16 pályázati felhívásra benyújtott cca. 300 m2 alapterületű irodahelyiségekből, cca. 750 m2 alapterületű üzem/raktárcsarnokból álló létesítmény létrehozására irányuló tervezési szerződést a beruházással érintett terület tulajdoni szerkezetének differenciáltsága, a telekalakítási eljárás bonyolultsága és a támogatási döntés időbeli elhúzódása miatt 2018. január 9-i hatállyal, közös megegyezéssel az alábbiak szerint módosítják:

1. Az eredeti szerződés 1./B) pontjában rögzített építési engedélyezési tervdokumentáció összeállításának határideje 2018. április 30. napjára változik.
2. Az eredeti szerződés 1./C) pontjában rögzített kiviteli tervdokumentáció elkészítésének határideje: 2018. június 30. napjára változik.
3. Az eredeti szerződés 3./ pontjában meghatározott Szolgáltatás díjazása a megváltozott, fentiekben (1. és 2. pontban) leírt teljesítési határidőkhöz igazodik.
4. A tervdokumentációk elkészítése során Szerződő Felek az előteljesítést lehetővé teszik.
5. Egyebekben az eredeti szerződés jelen szerződésmódosítással nem érintett rendelkezései változatlanul hatályban maradnak, jelen szerződésmódosítás csak az eredeti szerződéssel együtt érvényes, azzal együtt értelmezendő és alkalmazandó.
6. Jelen szerződésmódosítás 2018. január 9. napján lép hatályba.

 Bácsalmás, 2018. január 9.

……………………………….. …………………………………

 Megrendelő Tervező

**3. napirendi pont**

**Bácsalmási Közös Önkormányzati Hivatal gépjárművásárlása**

*(Az 5. sz. előterjesztés a jegyzőkönyv melléklete.)*

**Németh Balázs** polgármester ismerteti az előterjesztés lényegét, hozzátéve, hogy 19.600 km-t futott használt autót vásárolnának; az előző gépjárművet kb. 3,3 M Ft-ért tudják értékesíteni, a fennmaradó költségre fedezetet jelent az előző év végén a Felső-Bácskai Hulladékgazdálkodási Kft. által juttatott 4,3 M Ft-os osztalék. Kérdés, észrevétel nem lévén az előterjesztés határozati javaslatának az elfogadását szavazásra bocsátja.

A képviselő-testület egyhangúlag (8 igen szavazattal) az alábbi határozatot hozza:

**5/2018. (I. 9.) Bácsalmás v. öh.**

**Bácsalmási Közös Önkormányzati Hivatal**

**gépjárművásárlása Határozat**

Bácsalmás Város Önkormányzatának Képviselő-testülete a Ricupero Kft. (1054 Budapest, Szemere u. 23. 1/1.) Skoda Superb III 2.0 TDI személygépkocsira vonatkozó, 5.985.000,- Ft + Áfa = 7.600.950,- Ft ajánlata szerinti vásárlásról - költségvetésének tartalékkerete terhére - elfogadólag dönt.

Határidő: azonnal

Felelős: Németh Balázs polgármester

Operatív felelős: Németh Balázs polgármester

A határozatról értesül:

- kivonattal: 1. Németh Balázs polgármester

 2. Patocskai Ibolya jegyző

 3. Horváth István Attila PBÜ osztályvezető

**4. napirendi pont**

**Egyebek**

*(szóbeli)*

**Nagy Gábor** képviselő lakossági észrevételt tolmácsolva felveti, hogy a temetőben lévő urnafal környéke nagyon rendezetlen; az üzemeltetőnek nincs joga semmit sem elvinni az urnahelyekről. Véleménye szerint egy táblát kellene kitenni, melyben kérik a hozzátartozókat, hogy tisztítsák meg maguk után az urnahely környezetét.

**Tóth Árpád** alpolgármester egyetért azzal, hogy a belső és külső urnahelynél is komoly gondot jelent a környezet rendezetlensége. Ottmaradnak az elszáradt virágcsokrok, rengeteg mécses. Van olyan hozzátartozó, aki úgy gondolja, hogy az általa odatett virágot, mécsest más nem mozdíthatja el onnan. Problémát jelent, hogy az urnafalon kívül, a közlekedő járda mellett egyesek elkezdték művelni a földterületet, virágot ültetnek. Szabályozásra lenne szükség. Érzékeny területet érintenek, mert sértve érezheti magát a hozzátartozó. A temetőrendeletben a jogokat le lehet szabályozni, mindkét urnafal a köztemetői részben található.

**Németh Balázs** polgármester szerint már az is eredményt jelent, hogy egységesítették az urnafedő lapokat.

**Dr. Bakó Mária** Lujza képviselő egyetért a szabályozás szükségességével.

**Schaffer Tünde** képviselő szerint a temető bejáratához figyelemfelhívó táblát kellene kihelyezni.

**Nagy Gábor** képviselő szükségesnek tartja a helyi temetői rendelet módosítását.

**Németh Balázs** polgármester kijelenti, hogy első körben megpróbálnak táblát kitenni.

**Tóth Árpád** alpolgármester szerint nem tudatosult az emberekben, hogy csak az urnafülkét váltják meg, nincs joguk a környezetében földet művelni, virágot ültetni. Véleménye szerint először a temetőrendelet kell módosítaniuk, majd figyelemfelhívó táblát kell kihelyezni.

**Schaffer Tünde** képviselő felveti, hogy a gr. Teleki J. u. 1-9. sz. alatti társasház lakói beadvánnyal fordultak az önkormányzathoz, az ingatlan előtti terület füvesítését kérték. Érdeklődik, hogy az önkormányzat füvesíti-e az érintett ingatlant, ha minden lakó aláírja a beadványt.

**Németh Balázs** polgármester igennel válaszol.

**Légrádi Mária** képviselő úgy tudja, hogy a beadványt mindenki aláírta.

**Patocskai Ibolya** jegyző kijelenti, az első beadványban csak az szerepelt, hogy a gr. Teleki utcai társasház előtti zöldfelület rendbetételét kérik a lakók, nem volt konkrétan leírva, hogy mit szeretnének, ezt még konkretizálni kell.

**Dr. Bakó Mária Lujza** képviselő megjegyzi, hogy közterületről beszélnek.

**Németh Balázs** polgármester szerint szükség van olyan beadványra, amelyben mindenki egységesen füvesítést kér.

**Márai András** képviselő felveti, hogy megnézte a régi zsidó iskolát a korona utcában. Az ingatlan az önkormányzat tulajdona. Az udvaron álló hatalmas fa megbontotta a tetőt, az épület nagyon beázott, leszakadt a födém.

**Németh Balázs** polgármester megjegyzi, hogy az ingatlan életveszélyesnek van minősítve.

**Márai András** képviselő kijelenti, hogy az épület külsején nincs repedés, nem mozog az épület, a tűzfal viszont elkezdett kifelé hajolni.

**Dr. Bakó Mária Lujza** képviselő úgy gondolja, hogy robbantással kellene lebontani az épületet.

**Tóth Árpád** alpolgármester szerint hasznosítási célt kellene meghatározni.

**Németh Balázs** polgármester – további hozzászólás és több nyílt ülési napirendi pont nem lévén – kéri, hogy zárt ülésen folytassák munkájukat, majd az ülést 14 óra 31 perckor berekeszti.

K. m. f.

 Németh Balázs Patocskai Ibolya

 polgármester jegyző

 Schaffer Tünde Márai András

képviselők, jegyzőkönyv-hitelesítők

*A képviselő-testület a 2018. január 9-i rendkívüli zárt ülésén a következő határozatot hozta meg:*

**6/2018. (I. 9.) Bácsalmás v. öh.**

**Mészáros István eladó és Vida Sándor**

**vevő adásvételi szerződése ügyében**

**benyújtott kifogás elbírálása Határozat**

I. Bácsalmás Város Önkormányzatának Képviselő-testülete (a továbbiakban Képviselő-testület) Mészáros István …………………………….. sz. alatti lakos, mint eladó és Vida Sándor ……………………….. sz. alatti lakos, mint vevő a Bácsalmás külterület 0369/8 hrsz. alatt felvett, 4718 m2 területű, 14,34 AK értékű, szántó művelési ágú földingatlan 2815/4718 tulajdoni hányadának tekintetében 2017. augusztus 27-én kötött adásvételi szerződés hatósági jóváhagyása ügyében a Magyar Agrár-, Élelmiszergazdasági és Vidékfejlesztési Kamara Bács-Kiskun Megyei Elnöksége (a helyi földbizottság feladatkörében eljárva) által 2017. december 4-én kiadott BACS01-08216-7/2017. számú állásfoglalása ellen a vevő részéről a nyitva álló határidőn belül benyújtott kifogást elutasítja.

Mészáros István ……………………………. sz. alatti lakos, mint eladó és Vida Sándor ………………………. sz. alatti lakos, mint vevő 2017. augusztus 27-én adásvételi szerződést kötöttek a Bácsalmás külterület 0369/8 hrsz. alatt felvett, 4718 m2 területű, 14,34 AK értékű, szántó művelési ágú földingatlan 2815/4718 tulajdoni hányadának tekintetében 50.000,- Ft összegű vételárért.

A természetes személyazonosító adatokat nem tartalmazó adásvételi szerződés 2017. augusztus 31. napjától 2017. október 30. napjáig a Bácsalmási Közös Önkormányzati Hivatal hirdetőtábláján kifüggesztésre került.

A jegyző az adásvételi szerződésekről iratjegyzéket készített, amelyeket hatósági jóváhagyás céljából továbbított a Bács-Kiskun Megyei Kormányhivatal Földhivatali Főosztályához (a továbbiakban Földhivatali Főosztály).

A Földhivatali Főosztály 576.772/2/2017. számú végzésével megkereste a NAK Bács-Kiskun Megyei Szervezetét a jogügyelettel kapcsolatos állásfoglalás kiadása céljából.

A Magyar Agrár-, Élelmiszergazdasági és Vidékfejlesztési Kamara Bács-Kiskun Megyei Elnöksége (a helyi földbizottság feladatkörében eljárva) a mező- és erdőgazdasági földek forgalmáról szóló 2013. évi CXXII. törvénnyel (a továbbiakban: Földforgalmi törvény) összefüggő egyes rendelkezésekről és átmeneti szabályokról szóló 2013. évi CCXII törvény (a továbbiakban Fétv.) 103. §-ában foglalt rendelkezések alapján 2017. december 4-én BACS01-08216-7/2017. számon állásfoglalást adott ki. Állásfoglalásában az érintett adás-vételi szerződés jóváhagyását nem támogatja Vida Sándor vevővel.

Az Fétv. 103/A § (1) bekezdése szerint: „A helyi földbizottság az állásfoglalását a települési önkormányzat jegyzője annak kézhezvételét követő 3 napon belül a települési önkormányzat polgármesteri hivatala, illetve közös önkormányzati hivatal esetében a közös önkormányzati hivatal hirdetőtábláján 5 napra kifüggeszti. Az állásfoglalás ellen – 5 napon belül – az eladó, a vevő, illetve a határidőben elfogadó nyilatkozatot tevő elővásárlásra jogosult kifogást terjeszthet elő a települési önkormányzat képviselő-testületénél. A kifogást a jegyzőhöz kell benyújtani. A kifogás benyújtásáról és annak időpontjáról a jegyző haladéktalanul értesíti a mezőgazdasági igazgatási szervet.”

A kamara területi szervének állásfoglalása 2017. december 22. napjától 2017. december 27. napjáig kifüggesztésre került, és ellene Vida Sándor vevő a 17/2015 (VI. 5.) AB határozatban számára biztosított kézhezvételtől számított 5 napos határidőn belül – 2017. december 29-én - kifogását benyújtotta.

Az Fétv. 103/A. § (2) bekezdése szerint: „A képviselő-testület megváltoztatja a kifogással érintett állásfoglalást, ha annak kiadására a Földforgalmi törvény 23–25. §-ának megsértésével került sor, egyébként a kifogást elutasítja.

A Képviselő-testület a kifogás elbírálása során megállapította, hogy a Magyar Agrár-, Élelmiszergazdasági és Vidékfejlesztési Kamara Bács-Kiskun Megyei Elnöksége az állásfoglalásának kialakítása során

a) a Földforgalmi törvény 24. § (2) bekezdése alapján az adásvételi szerződést értékelte: állásfoglalásában az adásvételi szerződést nem támogatja Vida Sándor ……………………………. szám alatti lakos vevővel, melynek indoka: „A helyi földbizottságként eljáró szerv a Földforgalmi törvény 24. § (2) bekezdés szerinti értékelése során arra a következtetésre jutott, hogy a vételár a köztudomású tények és a helyi földbizottsági szerv legjobb ismeretei alapján nem áll arányban a föld forgalmi értékével. A TAB által közölt információk szerint a vételár túl alacsony, egy aranykoronánként 5843 Ft. A TAB által közölt információk szerint nyomást gyakorol a helyben lakókra, hogy földterületeiket értékesítsék; vételi szándékkal keresi meg a tulajdonostársakat. Vida Sándor sorozatosan apró területeket, földrészleteket vásárol többek között Bácsalmáson, Bácsbokodon, Sükösdön, ahol spekulatív földszerzéseinek visszaszorítására törekszik az Elnökség, így következetesen tulajdonszerzését továbbra sem támogatja.”;

b) állásfoglalása a Földforgalmi törvény 24. § (2) bekezdés d) pontjában foglaltakon alapul, mely szerint az ellenérték a föld forgalmi értékével nem áll arányban;

c) állásfoglalásának kialakítása során nem sértette meg a Földforgalmi törvény szabályait.

A Képviselő-testület a kifogás elbírálása során megállapította, hogy a Magyar Agrár-, Élelmiszergazdasági és Vidékfejlesztési Kamara Bács-Kiskun Megyei Elnöksége állásfoglalása helytálló, mivel a vevő azért vásárol meg osztatlan közös tulajdonban lévő földekben tulajdonrészt, hogy a későbbiek során - a Földforgalmi törvény) 18. § (3) bekezdése alapján - tulajdonostársként, illetve szomszédként az elővásárlási rangsorban kedvezőbb pozícióba kerüljön.

A tényállás tisztázása során megállapításra került továbbá, hogy a kifogást benyújtó Vida Sándor két újabb termőföld adásvétele kapcsán a vételár a következőképpen alakul:

1. A Bácsalmás 0114/57 hrsz. alatt felvett, 1 ha 1030 m2 területű, 32,01 AK értékű szántó 2/14 tulajdoni hányada (1575 m2 terület, 4,57 AK érték) tekintetében a vételár 434.150,- Ft; ez 95.000,- Ft/AK egységárat jelent.

2. A Bácsalmás 0117/14 hrsz alatt felvett, 7051 m2 területű, 22,00 AK értékű szántó 2/14 tulajdoni hányada (1007 m2 terület, 3,14 AK érték) tekintetében a vételár 298.300,- Ft; ez 95.000,- Ft/AK egységárat jelent.

A fentiekre tekintettel a Képviselő-testület megállapítja, hogy a Kamara állásfoglalása helytálló, mivel a vételár összehasonlítva a másik két földterület vételárával irreálisan alacsony, ezért az állásfoglalás indokolásával egyetértve a kifogást elutasítja.

A Képviselő-testület jelen határozata ellen a kézhezvételtől számított 30 napon belül a Bácsalmási Közös Önkormányzati Hivatal Jegyzőjénél előterjesztett, de a Kecskeméti Közigazgatási és Munkaügyi Bírósághoz (6001 Kecskemét, Pf.: 73.) címzett keresetlevél nyújtható be. A bírósági felülvizsgálat lehetőségét a 17/2015. (VI. 5.) AB határozat 2. B) pontja biztosítja, figyelembe véve a polgári perrendtartásról szóló 1952. évi III. törvény 330. § (2) bekezdését.

A jegyző a keresetlevelet az ügy irataival együtt öt napon belül felterjeszti a másodfokú közigazgatási határozatot hozó szervhez, amely azokat - a keresetlevélben foglaltakra vonatkozó nyilatkozatával együtt - tizenöt napon belül továbbítja a bírósághoz. Ha a keresetlevél a végrehajtás felfüggesztésére irányuló kérelmet is tartalmaz, a keresetlevelet és az ügy iratait az első fokon eljáró közigazgatási szerv három napon belül terjeszti fel a másodfokon eljáró közigazgatási szervnek, amely azt nyolc napon belül továbbítja a bírósághoz.

# A képviselő-testület hatáskörét a Földforgalmi törvény 68. § (5) bekezdése; az Fétv. 103/A. § (1) és (2) bekezdései, illetékességét az általános közigazgatási rendtartásról szóló 2016. évi CL. törvény 16. § (1) a) pontja, valamint az elővásárlási és előhaszonbérleti jog gyakorlása érdekében az adás-vételi és a haszonbérleti szerződés hirdetményi úton történő közlésére vonatkozó eljárási szabályokról szóló 474/2017. (XII.12.) Korm. rendelet határozza meg.

II. A Képviselő-testület felkéri a jegyzőt, hogy a határozat közlésével kapcsolatos teendőket tegye meg.

Határidő: azonnal

Felelős: Patocskai Ibolya jegyző

Operatív felelős: Szakola Zoltán hatósági ügyintéző

A határozatról értesül

- kivonattal: 1. Németh Balázs polgármester

2. Patocskai Ibolya jegyző

3. Horváth István Attila PBÜ osztályvezető

4. Szakola Zoltán hatósági ügyintéző

- levélben: 1. Mészáros István (…………………………...)

2. Vida Sándor (…………………………...)

3. Bács-Kiskun Megyei Kormányhivatal Földhivatala (6000 Kecskemét,

Fecske u. 25. – határozat, kifogás, kamarai állásfoglalás)

4. Nemzeti Agrárgazdasági Kamara Bács-Kiskun Megyei Szervezete

(6000 Kecskemét, Tatár sor 6. sz.)